PYLON ส่งซิกไตรมาส 4 ฟื้นตัว ตุนแบ็กล็อกแน่น 604 ลบ.
PYLON ส่งซิกไตรมาส 4 ฟื้นตัว ตุนแบ็กล็อกแน่น 604 ลบ.
14 ธ.ค. 2563

ดร.ชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON ผู้ประกอบการธุรกิจรับเหมาก่อสร้างงานฐานราก (เสาเข็มเจาะ) ระดับแนวหน้าของประเทศ เปิดเผยว่า แนวโน้มผลประกอบการในช่วงไตรมาส 4/63 จะเริ่มฟื้นตัว หลังจากที่ภาพรวมอุตสาหกรรมมีทิศทางดีขึ้น บวกกับความพร้อมในการเข้าร่วมประมูลงานโครงการใหม่ๆ
ทั้งในส่วนของงานฐานรากของภาคเอกชน และงานหน่วยงานราชการที่มีการลงทุนเมกะโปรเจ็กต์ขนาดใหญ่ด้านสาธารณูปโภค เป็นผลบวกระยะยาวให้ PYLON ได้รับงานมากขึ้น  คาดว่างานรถไฟความเร็วสูงไทย-จีน จะสามารถเริ่มก่อสร้างได้ในช่วง Q2/64 นอกจากนี้งานภาคเอกชนก็เริ่มมีการทยอยเปิดโครงการคอนโดมีเนียมใหม่ๆ ในผู้ประกอบการรายใหญ่
ล่าสุด บริษัทฯ มีตัวเลข Backlog อยู่ประมาณ  604.4 ล้านบาท จากโครงการต่างๆ ทั้งภาครัฐบาลและเอกชน โดยคาดว่าส่วนใหญ่จะสามารถรับรู้รายได้ในช่วงไตรมาส 4/2563 และที่เหลือจะทยอยรับรู้ต่อเนื่องไปจนถึงปี 2564 โดยหากจำแนกสัดส่วนรายได้ของ PYLON มาจากโครงการในส่วนของภาคเอกชนประมาณ 80% งานของหน่วยงานราชการอีก 20% รวมทั้งยังมีแนวทางประมูลงานโครงการใหม่ๆ อย่างต่อเนื่อง เพื่อเสริมรายรับในอนาคต
ทั้งนี้ ในไตรมาส 3/2563 ภาพรวมอุตสาหกรรมก่อสร้างงานฐานรากในประเทศไทยได้รับผลกระทบจากการแพร่ระบาดในสถานการณ์โควิด-19 (COVID-19) รัฐบาลประกาศมาตรการล็อกดาวน์ปิดเมือง ทำให้ดีเวลลอปเปอร์ชะลอการออกโครงการ ซึ่งส่งผลต่อภาพรวมบริษัทฯ มีกำไรสุทธิอยู่ที่ 12.50 ล้านบาท ลดลง 79.32% จากงวดเดียวกันของปีก่อน และมีรายได้จากการให้บริการ 159.64 ล้านบาท ลดลง 110 ล้านบาท หรือลดลง 40.80% จากงวดเดียวกันของปีก่อน
ขณะที่ผลประกอบการในงวด 9 เดือนของปี 2563  มีกำไรสุทธิอยู่ที่ 155.65 ล้านบาท ลดลง 16.15% จากงวดเดียวกันของปีก่อน โดยมีรายได้จากการให้บริการ 1,153.60 ล้านบาท เพิ่มขึ้น 197.89 ล้านบาท หรือเพิ่มขึ้น 20.17% จากงวดเดียวกันของปีก่อน